ผลงานภาคภูมิใจของสมาชิกสายใจไทยฯ อัญเชิญพระบรมฉายาลักษณ์ทอลงผ้าไหม
พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ เสด็จเปิดงาน สานสายใยเพื่อผลิตภัณฑ์สายใจไทย ซึ่งมูลนิธิสายใจไทย ในพระบรมราชูปถัมภ์ ร่วมกับศูนย์การค้าสยามพารากอน จัดขึ้นเพื่อเผยแพร่งานหัตถกรรมจากฝีมือสมาชิกมูลนิธิสายใจไทยฯผู้ทุพพลภาพ โดย ปีนี้จัดขึ้นอย่างยิ่งใหญ่ มีสินค้าหัตถกรรมมาแสดงและจำหน่ายกว่า 2,000 ชิ้น,ในงานนอกจากจะมีกิจกรรมการเดินแบบเสื้อผ้าไหมและผ้าลินินพิมพ์ลายดอกไม้นานาชนิดของมูลนิธิสายใจไทยฯ และการแสดงต่างๆที่ผลัดเปลี่ยนหมุนเวียนกันมา อาทิ วงดนตรี จากมหาวิทยาลัยราชภัฏบ้านสมเด็จเจ้าพระยา, วงดนตรีสากลจากจุฬาลงกรณ์มหาวิทยาลัย, โชว์พิเศษจาก ศิลปิน 3 วิ ได้แก่ วิรัช อยู่ถาวร, วินัย พันธุรักษ์, วิชัย ปุญญยันต์ และการแสดงของนพภา ตรึกชลธิศ ทางมูลนิธิสายใจไทยฯ ยังได้จัดทำผลงานไฮไลต์ชิ้นพิเศษสำหรับงานนี้ โดยอัญเชิญพระบรมฉายาลักษณ์พระบาทสมเด็จพระปรมินทรมหาภูมิพลอดุลยเดช บรมนาถบพิตร และสมเด็จพระนางเจ้าสิริกิติ์ พระบรม ราชินีนาถ ในรัชกาลที่ 9 ทอลงผ้าไหม ขนาด 12.5×16.5 นิ้ว และพระบรม ฉายาลักษณ์พระบาทสมเด็จพระปรมินทร มหาภูมิพลอดุลยเดช บรมนาถบพิตร ทอลงผ้าไหมขนาด 12.5 ×16.5 นิ้ว (จำนวนจำกัด),ตลอดจนการสร้างสรรค์งานหัตถกรรมที่ตั้งใจทำขึ้นเพื่องานนี้ อาทิ แท่นแก้วพระบรมฉายาลักษณ์ในหลวง รัชกาล ที่ 9 ทรงผนวช และทรงงาน รวมทั้งกระเป๋าสุภาพสตรีรูปแบบใหม่ๆ ทำด้วยผ้าไหมหลากสีสัน หนังประเภทต่างๆ และวัสดุจักสาน ผ้าพันคอผ้าไหมซาตินคอลเลกชั่นพิเศษประจำปี 2560 รวมทั้งผลิตภัณฑ์งานหัตถกรรมอื่นๆอีกมากมาย และสาธิตงานฝีมือหัตถกรรมจากสมาชิกสายใจไทยฯ การสอนวาดภาพ ซึ่งรายได้จากการจำหน่ายสินค้า นำเข้าสมทบทุนมูลนิธิสายใจไทยฯ เพื่อสงเคราะห์สมาชิกสายใจไทยผู้ทุพพลภาพจาก การต่อสู้เพื่อพิทักษ์ความมั่นคงของประเทศชาติมูลนิธิสายใจไทยฯ เชิญชวนเที่ยวงานและอุดหนุนผลิตภัณฑ์หัตถกรรมในงาน สานสายใยเพื่อผลิตภัณฑ์สายใจไทย ถึงวันที่ 27 พ.ย. เวลา 10.00-21.00 น. ณ ไลฟ์สไตล์ฮอลล์ ชั้น 2 ศูนย์การค้าสยามพารากอน.
ในงานมีกิจกรรมการเดินแบบเสื้อผ้าไหมและผ้าลินินพิมพ์ลายดอกไม้นานาชนิดของมูลนิธิสายใจไทยฯ และการแสดงต่างๆที่ผลัดเปลี่ยนหมุนเวียนกันมา
มูลนิธิสายใจไทย,สยามพารากอน,ผ้าไหม,พระบรมฉายาลักษณ์,ข่าวรัชกาลที่9